KOMISJONI TEATIS

2020. aastal ringluses olnud lubatud heitkoguse ühikute avaldamine direktiiviga 2003/87/EÜ loodud ELi heitkogustega kauplemise süsteemi kohase turustabiilsusreservi jaoks

(2021/C 187/02)

1. SISSEJUHATUS

2015. aastal võtsid nõukogu ja Euroopa Parlament vastu otsuse (1) asutada direktiiviga 2003/87/EÜ (2) loodud ELi heitkogustega kauplemise süsteemi (edaspidi „ELi HKS“) raames turustabiilsusreserv. See reserv rakendati tööle jaanuaris 2019. Turustabiilsusreservi eesmärk on vältida olukorda, kus ELi CO2 turul tekib lubatud heitkoguse ühikute (edaspidi „LHÜd“) suur struktuurne ülejääk ja kaasneb oht, et ELi HKSi kaudu ei anta vajalikku investeerimissignaali ELi heitkoguste kulutõhusal viisil vähendamise eesmärgi saavutamiseks. Samuti on selle eesmärk muuta ELi HKS pakkumise ja nõudluse tasakaalustamatuse suhtes vastupanuvõimelisemaks, et ELi HKSi turg saaks nõuetekohaselt toimida.

Nimetatud otsuses on sätestatud, et alates 2017. aastast avaldab komisjon iga aasta 15. maiks ringluses olevate LHÜde koguarvu. Selle arvu alusel määratakse kindlaks, kas osa enampakkumisel müümiseks mõeldud LHÜdest tuleks lisada reservi või tuleks need reservist vabastada.

8. mail 2020 avaldas komisjon 2019. aastal ringluses olnud LHÜde koguarvu (ligikaudu 1,38 miljardit ühikut) (3). Kooskõlas turustabiilsusreservi eeskirjadega ja nagu on märgitud komisjoni 11. detsembri 2020. aasta teates C/2020/8643, (4)oli Ühendkuningriigi liidust väljaastumise tõttu ning võttes arvesse HKSi direktiivi kohaldamist Ühendkuningriigi suhtes ja Ühendkuningriigis Iirimaa ja Põhja-Iirimaa protokolli alusel alates 1. jaanuarist 2021, ajavahemikul 1. septembrist 2020 kuni 31. augustini 2021 reservi lisatavate LHÜde arv 307 663 518.

Käesolev on viies teatis turustabiilsusreservi kohta ja selles käsitletakse 2020. aasta olukorda. Selles on esitatud ringluses olevate LHÜde koguarv ja üksikasjalikult kirjeldatud selle arvutamise viisi. Käesoleva teatise avaldamisega määratakse kindlaks ajavahemikul septembrist 2021 kuni augustini 2022 reservi lisatavate LHÜde arv.

2. TURUSTABIILSUSRESERVI TOIMIMINE

Turustabiilsusreserv hakkab automaatselt tööle, kui ringluses olevate LHÜde koguarv jääb väljapoole kindlaksmääratud vahemikku. LHÜsid lisatakse reservi juhul, kui ringluses olevate LHÜde koguarv on üle künniseks määratud 833 miljoni. LHÜsid vabastatakse reservist juhul, kui ringluses olevate LHÜde koguarv on alla 400 miljoni. Tegelikkuses tähendab LHÜde reservi lisamine seda, et neid müüakse enampakkumisel vähem, ja LHÜde reservist vabastamine seda, et tulevikus müüakse neid enampakkumisel 100 miljoni võrra rohkem.

Seepärast on reservi toimimise seisukohalt väga oluline avaldada ringluses olevate LHÜde koguarv, mille alusel LHÜsid reservi lisatakse või sealt vabastatakse.

ELi HKSi viimase ulatusliku läbivaatamise raames (5) tehti turustabiilsusreservi toimimises olulisi muudatusi. Aastatel 2019–2023 kahekordistatakse ajutiselt protsendimäärasid (12 %-lt 24 %-le), mida kasutatakse reservi lisatavate LHÜde arvu kindlaksmääramiseks, kui ringluses olevate LHÜde koguarv on üle künniseks määratud 833 miljoni. Lisaks muutub alates 2023. aastast kehtetuks turustabiilsusreservis hoitavate LHÜde see osa, mis ületab eelmisel aastal enampakkumisel müüdud LHÜde koguarvu.

Seepärast lisatakse käesoleva teatise alusel 1. septembril 2021 algava 12 kuu pikkuse perioodi jooksul reservi 24 % (6) ringluses olevate LHÜde koguarvust. Vastav kogus arvatakse maha liikmesriikide ja kolme EMP-EFTA riigi enampakkumismahtudest ning samuti Ühendkuningriigi enampakkumismahust seoses elektrienergia tootmisega Põhja-Iirimaal kooskõlas nende enampakkumisosaga. Sellega seoses tuletatakse meelde, et liidus solidaarsuse ja majanduskasvu edendamise eesmärgil eraldatud LHÜsid ei võeta kuni 31. detsembrini 2025 asjaomase osa kindlaksmääramisel arvesse.

3. RINGLUSES OLEVATE LHÜde KOGUARV

Otsuse (EL) 2015/1814 artikli 1 lõikes 4 on sätestatud järgmine: „Ringluses olevate LHÜde koguarv asjaomasel aastal on alates 1. jaanuarist 2008 emiteeritud LHÜde kumulatiivne arv, sealhulgas direktiivi 2003/87/EÜ artikli 13 lõike 2 kohaselt kõnealusel perioodil väljastatud LHÜde arv ning käitiste õigused kasutada ELi HKSi kohaseid rahvusvahelisi ühikuid seoses enne kõnealuse aasta 31. detsembrit tekkinud heitkogustega; sellest arvatakse maha ELi HKSi kuuluvate käitiste tõendatud heitkoguste summa tonnides ajavahemikul 1. jaanuarist 2008 kuni sama aasta 31. detsembrini, kõik direktiivi 2003/87/EÜ artikli 12 lõike 4 kohaselt kehtetuks tunnistatud LHÜd ning reservis olevate LHÜde arv.“

Lühidalt arvutatakse turustabiilsusreservi lisamise ja sealt vabastamise seisukohalt oluline ringluses olevate LHÜde koguarv järgmise valemiga:

ringluses olevate LHÜde koguarv = pakkumine – (nõudlus + turustabiilsusreservis olevad LHÜd).

Ringluses olevate LHÜde koguarv sõltub kolmest eri näitajast: esiteks, alates 1. jaanuarist 2008 pakkumisel olevate LHÜde arv; teiseks, LHÜde nõudlus (tagastatud või kehtetuks tunnistatud LHÜde arv), ja kolmandaks, reservi maht.

Otsuse (EL) 2015/1814 kohaselt ei võeta selles kontekstis arvesse lennunduse LHÜsid ega lennunduse tõendatud heitkoguseid.

3.1. Pakkumine

LHÜde pakkumine turul sõltub mitmest eri näitajast:

— kauplemisperioodist 2008–2012 (2. etapp) üle kantud LHÜde arv (7);

— ajavahemikul 1. jaanuarist 2013 kuni 31. detsembrini 2020 (8) tasuta, sealhulgas uute osalejate reservist, eraldatud LHÜde arv;

— nende LHÜde arv, mida ei ole eraldatud käitistele vastavalt direktiivi 2003/87/EÜ artikli 10a lõikele 7, ning nende LHÜde arv, mida ei ole eraldatud käitistele selle direktiivi artikli 10a lõigete 19 ja 20 kohaldamise tõttu (9) ning mis tuleb 2020. aastal paigutada reservi vastavalt turustabiilsusreservi otsuse artikli 1 lõikele 3, (10) — nendest mahtudest tuleb maha arvata 50 miljonit eraldamata LHÜd, mis müüakse enampakkumisel innovatsioonifondi jaoks vastavalt HKSi direktiivi artikli 10a lõikele 8 (11);

— ajavahemikul 1. jaanuarist 2013 (12) kuni 31. detsembrini 2020 (13) enampakkumisel müümiseks välja antud LHÜde arv, 2020. aastal enampakkumisel müüdud LHÜd sisaldavad 50 miljonit LHÜd turustabiilsusreservist, mis müüakse enampakkumisel innovatsioonifondi jaoks HKSi direktiivi artikli 10a lõike 8 alusel;

— ajavahemikul 2014–2016 enampakkumismahtudest maha arvatud LHÜde arv ning 2019. ja 2020. aastal enampakkumismahtudest maha arvatud LHÜde arv vastavalt komisjoni 15. mai 2018. aasta (14), 14. mai 2019. aasta (15) ja 8. mai 2020. aasta (16) teatistele;

— Euroopa Investeerimispangas programmi „NER300“ jaoks rahaks ümber arvutatud LHÜde arv;

— rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2020 tekkinud heitkogustega.

ELi HKSi 2. etapist üle kantud LHÜde arv on 1 749 540 826 (17). See ülekantud ühikute koguarv on ELi HKSi 2. etapi jooksul välja antud selliste LHÜde koguarv, mida ei tagastatud vastavalt tõendatud heitkogustele ega tunnistatud kehtetuks. Seega väljendatakse selle arvuga selliste HKSi LHÜde arvu, mis olid ringluses kauplemisperioodi 2013–2020 (3. etapi) alguskuupäeval 1. jaanuaril 2013, ning seda võetakse sellisel kujul arvesse ka arvutuses, millega tehakse kindlaks ringluses olevate LHÜde koguarv.

Ajavahemikul 1. jaanuarist 2013 kuni 31. detsembrini 2020 tasuta eraldatud LHÜde arv, sealhulgas uute osalejate reservist eraldatud LHÜde arv, on 6 588 904 098 (18).

Direktiivi 2003/87/EÜ artikli 10a lõike 7 (19) kohaste eraldamata LHÜde arv oli 301 801 477. Sellest summast tuleb maha arvata 50 miljonit, mis müüakse enampakkumisel innovatsioonifondi jaoks.

Vastavalt ühise enampakkumisplatvormi ja asjakohaste ühismeetme väliste platvormide (20) kaudu korraldatud enampakkumisi käsitlevatele aruannetele on nn varajastel enampakkumistel ja 1. jaanuarist 2013 kuni 31. detsembrini 2020 korraldatud enampakkumistel müüdud LHÜde arv 6 008 253 000.

Ajavahemikul 2014–2016 enampakkumismahtudest maha arvatud LHÜde arv on 900 000 000 kooskõlas otsuse (EL) 2015/1814 artikli 1 lõikega 2.

Komisjoni 15. mai 2018. aasta, 14. mai 2019. aasta ja 8. mai 2020. aasta teatiste kohaselt oli enampakkumismahtudest 2019. ja 2020. aastal maha arvatud LHÜde arv 772 749 992.

Euroopa Investeerimispangas on programmi „NER300“ jaoks rahaks ümber arvutatud 300 000 000 LHÜd (21).

Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2020 tekkinud heitkogustega on 478 844 902 (22).

3.2. Nõudlus

Nõudlus hõlmab käitiste summaarseid tõendatud heitkoguseid ajavahemikul 1. jaanuarist 2013 (23) kuni 31. detsembrini 2020 (24), mis on 13 546 329 007 tonni, ja samal perioodil kehtetuks tunnistatud LHÜsid, mille arv on 441 393.

3.3. Turustabiilsusreservi maht

Kooskõlas otsuse (EL) 2015/1814 artikli 1 lõikega 2 paigutati ajavahemiku 2014–2016 enampakkumismahtudest maha arvatud 900 miljonit LHÜd reservi, kui see 1. jaanuaril 2019 tööle rakendati.

Komisjoni 15. mai 2018. aasta teatise (25) alusel lisati ajavahemikul 1. jaanuarist 2019 kuni 31. augustini 2019 reservi 264 731 936 LHÜd.

Komisjoni 14. mai 2019. aasta teatise (26) alusel lisati ajavahemikul 1. septembrist 2019 kuni 31. detsembrini 2019 reservi 132 392 786 LHÜd ja ajavahemikul 1. jaanuarist 2020 kuni 31. augustini 2020264 785 572 LHÜd.

Komisjoni 8. mai 2020. aasta teatise (27) alusel lisati ajavahemikul 1. septembrist 2020 kuni 31. detsembrini 2020 reservi 110 839 698 LHÜd.

Kooskõlas turustabiilsusreservi otsuse artikli 1 lõikega 3 lisati 2020. aasta lõpus reservi 301 801 477 LHÜd, mis vastab direktiivi 2003/87/EÜ artikli 10a lõike 7 kohaste eraldamata LHÜde arvule.

Kooskõlas HKSi direktiivi artikli 10a lõikega 8 vähendati turustabiilsusreservi mahtu 50 miljoni LHÜ võrra, mis müüdi 2020. aastal enampakkumisel innovatsioonifondi jaoks.

Seega oli kuni 31. detsembrini 2020 reservis 1 924 551 469 LHÜd (28).

3.4. Ringluses olevate LHÜde koguarv

Eelkirjeldatust lähtuvalt on ringluses olevate LHÜde koguarv 1 578 772 426.

4. KOKKUVÕTE

Kooskõlas turustabiilsusreservi eeskirjadega lisatakse 12 kuu jooksul, st alates 1. septembrist 2021 kuni 31. augustini 2022, turustabiilsusreservi kokku 378 905 382 LHÜd.

Järgmine kord avaldatakse kõnealune näitaja 2022. aasta mais, et määrata kindlaks ajavahemikul septembrist 2022 kuni augustini 2023 reservi lisatav kogus.

Ülevaade

Pakkumine a) 2. etapist üle kantud LHÜde arv 1 749 540 826 b) Tasuta eraldatud LHÜde arv ajavahemikul 1. jaanuarist 2013 kuni 31. detsembrini 2020, sealhulgas uute osalejate reservist eraldatud LHÜd 6 588 904 098 c) Eraldamata LHÜd vastavalt direktiivi 2003/87/EÜ artikli 10a lõikele 7 301 801 477 d) LHÜd, mis arvatakse maha punktist c, et müüa need 2020. aastal enampakkumisel innovatsioonifondi jaoks – 50 000 000 e) Ajavahemikul 1. jaanuarist 2013 kuni 31. detsembrini 2020 enampakkumistel, sh varajastel enampakkumistel müüdud LHÜde koguarv 6 008 253 000 f) Ajavahemikul 2014–2016 enampakkumismahtudest maha arvatud LHÜde arv 900 000 000 g) Komisjoni 15. mai 2018. aasta, 14. mai 2019. aasta ja 8. mai 2020. aasta teatiste alusel 2019. ja 2020. aasta enampakkumismahtudest maha arvatud LHÜde arv 772 749 992 h) Euroopa Investeerimispangas programmi „NER300“ jaoks rahaks ümber arvutatud LHÜde arv 300 000 000 i) Rahvusvaheliste ühikute kasutusõiguse alusel käitiste kasutatud ühikute arv seoses kuni 31. detsembrini 2020 tekkinud heitkogustega 478 844 902 Kokku (pakkumine) (29) 17 050 094 295





Nõudlus (a) ELi HKSi kuuluvate käitiste tõendatud heitkogused tonnides ajavahemikul 1. jaanuarist 2013 kuni 31. detsembrini 2020 13 546 329 007 (b) Direktiivi 2003/87/EÜ artikli 12 lõike 4 kohaselt 31. detsembriks 2020 kehtetuks tunnistatud LHÜde arv 441 393 Kokku (nõudlus) 13 546 770 400





Turustabiilsusreservi maht (30) Reservis olevate LHÜde arv 1 924 551 469 Ringluses olevate LHÜde koguarv 1 578 772 426

(1) Otsus (EL) 2015/1814 (ELT L 264, 9.10.2015, lk 1).

(2) ELT L 275, 25.10.2003, lk 32.

(3) Vt komisjoni teatis, C(2020) 2835 final, kättesaadav aadressil

https://ec.europa.eu/clima/sites/clima/files/ets/reform/docs/c_2020_2835_en.pdf.

(4) Komisjoni teade üleliidulise LHÜde koguse kohta 2021. aastal ja turustabiilsusreservi kohta ELi heitkogustega kauplemise süsteemi raames, 2020/C 428 I/01 (C/2020/8643) (ELT C 428 I, 11.12.2020, lk 1).

(5) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).

(6) 2 % kuus.

(7) ELi HKSi 2. etapis välja antud LHÜd, mida ei tagastatud tõendatud heitkoguste katmiseks ega tunnistatud kehtetuks, kanti üle kasutamiseks ELi HKSi kolmanda kauplemisperioodi (3. etapp) alguses. Need LHÜd kustutati ja samal ajal loodi 3. etapis võrdne arv LHÜsid. Seega väljendab see arv ELi HKSi 3. etapi alguses ringluses olnud HKSi LHÜde täpset arvu. Vt https://ec.europa.eu/clima/policies/ets/registry_en#tab-0-2, punkt 15. „What is banking?“ (Mis on ülekandmine?).

(8) LHÜde tasuta eraldamine Ühendkuningriigi poolt peatati alates 1. jaanuarist 2019. Kuna 2019. aastal tasuta eraldatavad LHÜd vabastati 2020. aasta veebruaris, ei võetud neid arvesse LHÜde pakkumise arvutamisel kuni 31. detsembrini 2019 (vt komisjoni 17. detsembri 2018. aasta otsus, mis käsitleb põhihaldajale korralduse andmist peatada ajutiselt Ühendkuningriigi selliste asjakohaste protsesside kinnitamine Euroopa Liidu tehingulogis, mis on seotud lubatud heitkoguse ühikute tasuta eraldamise ja enampakkumisel müügi ning rahvusvaheliste ühikute vahetamisega, C(2018) 8707). Selle asemel võetakse seda arvesse praeguses arvutuses 2020. aastal ringluses olnud LHÜde koguarvu määramiseks.

(9) Nende LHÜde täpne arv, mida ei ole eraldatud käitistele HKSi direktiivi artikli 10a lõigete 19 ja 20 kohaldamise tõttu, ei olnud käesoleva teatise avaldamise ajal kättesaadav. Tuleb märkida, et see arv ei mõjuta ringluses olevate LHÜde koguarvu, sest see lisatakse pakkumise poolele ja arvatakse sellest samal ajal maha osana turustabiilsusreservi mahust. Artikli 10a lõigete 19 ja 20 kohaldamise tõttu käitistele eraldamata jäetud LHÜde arv ning sellest tulenev turustabiilsusreservi maht avaldatakse teatise ajakohastatud versioonis niipea, kui see on kättesaadav.

(10) 2021. aastal arvatakse kooskõlas direktiivi 2003/87/EÜ muudetud artikli 10a lõikega 7 nendest mahtudest maha 200 miljonit LHÜd ja paigutatakse need uute osalejate reservi, mis vastab ELi HKSi 4. etapile.

(11) „Lisaks sellele täiendatakse turustabiilsusreservist eraldamata 50 miljoni lubatud heitkoguse ühikuga komisjoni otsuse 2010/670/EL alusel ajavahemikul 2013–2020 kasutatavast 300 miljonist lubatud heitkoguse ühikust saadud järelejäänud tulu ning seda kasutatakse aegsasti [innovatsioonifondi jaoks].“

(12) See arv hõlmab ka nn varajasi enampakkumisi, st ajavahemikul 2013–2020 kehtivaid LHÜsid, mis müüdi enampakkumisel enne 1. jaanuari 2013.

(13) LHÜde enampakkumisel müümine Ühendkuningriigi poolt peatati samuti alates 1. jaanuarist 2019. Kuna Ühendkuningriik hakkas uuesti LHÜsid enampakkumisel müüma 2020. aasta märtsis, ei võeta ka seda arvesse LHÜde pakkumise arvutamisel kuni 31. detsembrini 2019. See lisatakse praegusesse arvutusse 2020. aastal ringluses olnud LHÜde koguarvu määramiseks.

(14) Vt komisjoni teatis, C(2018)2801 final, kättesaadav aadressil https://ec.europa.eu/clima/sites/default/files/ets/reform/docs/c_2018_2801_en.pdf

(15) Vt komisjoni teatis, C(2019)3288 final, kättesaadav aadressil https://ec.europa.eu/clima/sites/default/files/ets/reform/docs/c_2019_3288_en.pdf

(16) Vt joonealune märkus 3 eespool.

(17) Vt 2015. aasta aruanne CO2 turu kohta, COM(2015) 576.

(18) Vastavalt 1. aprillil 2021 ELi tehingulogist tehtud väljavõttele.

(19) Tuleb märkida, et turustabiilsusreservi otsuse tekstis viidatakse HKSi direktiivi varasemale sõnastusele, mis on seotud uute osalejate reservist eraldamata LHÜdega.

(20) Kättesaadavad aadressidel: http://www.eex.com/en/products/environmental-markets/emissions-auctions/archive ja https://www.theice.com/marketdata/reports/148.

(21) Esimese osana 2011. ja 2012. aastal müüdud 200 miljonit LHÜd ning teise osana 2013. ja 2014. aastal müüdud 100 miljonit LHÜd, üksikasjalikum teave on esitatud aadressil https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(22) Vastavalt 1. aprillil 2021 ELi tehingulogist tehtud väljavõttele.

(23) Kauplemisperioodi 2008–2012 tõendatud heitkoguste kohta vt ülekantud ühikute koguarvu käsitlevat selgitust (punkt 3.1).

(24) Summaarsed tõendatud heitkogused põhinevad 1. aprillil 2021 ELi tehingulogist tehtud väljavõttel ja selle puhul on arvesse võetud 31. märtsiks 2021 teatatud tõendatud heitkoguseid. Seepärast ei kajastu selles arvus pärast nimetatud kuupäeva teatatud heitkogused.

(25) Vt joonealune märkus 13 eespool.

(26) Vt joonealune märkus 14 eespool.

(27) Vt joonealune märkus 3 eespool.

(28) Nagu on märgitud eespool olevas joonealuses märkuses 9, ei sisalda see arv neid LHÜsid, mida ei ole eraldatud käitistele HKSi direktiivi artikli 10a lõigete 19 ja 20 kohaldamise tõttu. Artikli 10a lõigete 19 ja 20 kohaldamise tõttu käitistele eraldamata jäetud LHÜde arv avaldatakse teatise ajakohastatud versioonis niipea, kui see on kättesaadav.

(29) Nagu on märgitud eespool olevas joonealuses märkuses 9, ei sisalda see arv neid LHÜsid, mida ei ole eraldatud käitistele HKSi direktiivi artikli 10a lõigete 19 ja 20 kohaldamise tõttu. Artikli 10a lõigete 19 ja 20 kohaldamise tõttu käitistele eraldamata jäetud LHÜde arv avaldatakse teatise ajakohastatud versioonis niipea, kui see on kättesaadav.

(30) Nagu on märgitud eespool olevas joonealuses märkuses 9, ei sisalda see arv neid LHÜsid, mida ei ole eraldatud käitistele HKSi direktiivi artikli 10a lõigete 19 ja 20 kohaldamise tõttu. Artikli 10a lõigete 19 ja 20 kohaldamise tõttu käitistele eraldamata jäetud LHÜde arv avaldatakse teatise ajakohastatud versioonis niipea, kui see on kättesaadav.